Canllawiau ynghylch Adroddiadau Prif Bwyntiau
Diben adroddiad ar y prif bwyntiau yw rhoi crynodeb byr o statws y prosiect i Fwrdd y Prosiect.  Bydd y Rheolwr Prosiect hefyd yn ei ddefnyddio i roi gwybod i Fwrdd y Prosiect am unrhyw broblemau posibl neu feysydd lle y gall y Bwrdd fod o gymorth.
Dylai'r Adroddiad Prif Bwyntiau gyflawni'r canlynol:
· Rhoi gwybodaeth sy'n briodol i lefel y prosiect, ac sy'n cefnogi anghenion Bwrdd y Prosiect yn ei rôl
· Rhoi asesiad cywir a gonest o statws y prosiect
· Datgan yn glir y penderfyniadau sydd eu hangen, ynghyd ag argymhellion ar gyfer symud y prosiect yn ei flaen, gan bwysleisio'r risgiau a'r materion perthnasol
· Darparu llwybr hawdd ei archwilio er mwyn monitro cynnydd yn effeithiol
Dylai'r Adroddiad Prif Bwyntiau roi trosolwg cywir o statws y prosiect ar adeg benodol, a dylai gynnwys y canlynol o leiaf:
1) Y cyfnod y mae'r adroddiad yn ymdrin ag ef.
2) Crynodeb o statws cyffredinol y prosiect. Gellid asesu hyn drwy ddefnyddio statws 'goleuadau traffig' sef 'Coch', 'Oren' neu 'Wyrdd'. Dylai hyn fod yn seiliedig ar asesiad o gynnydd yn erbyn cynllun y prosiect, cerrig milltir y prosiect a'r adnoddau prosiect a ddefnyddir.
3) Risgiau Allweddol. Y rhain fydd y risgiau mwyaf sylweddol a/neu fwyaf perthnasol fel y'u nodwyd yng Nghofrestr Risg y prosiect.
4) Materion Allweddol. Dylai'r adroddiad gynnwys unrhyw faterion newydd a sylweddol. Sylwer: mae'n bosibl bod y rhain eisoes wedi'u cyfeirio at Fwrdd y Prosiect neu'r Uwch-berchennog Cyfrifol. Os felly, nodwch unrhyw gamau y cytunwyd arnynt eisoes i fynd i'r afael â'r mater.
5) Y Cerrig Milltir Allweddol. Y rhain yw'r pwyntiau pwysig sy'n caniatáu i gynnydd y prosiect gael ei fesur ac sy'n hwyluso dilyniant clir tuag at nodau cyffredinol y prosiect.  
6) Y Cerrig Milltir/Allbynnau (amcanion) a gyflwynwyd yn y cyfnod diwethaf. Yn gyffredinol, bydd hyn yn cynnwys gwybodaeth grynhoi am y cerrig milltir hynny a gyflawnwyd ac a gymeradwywyd gan Fwrdd y Prosiect neu'r Uwch-berchennog Cyfrifol rhwng dyddiad yr Adroddiad Prif Bwyntiau diwethaf a'r adroddiad presennol.
7) Diffygion/Eitemau sydd heb eu cwblhau yn y cyfnod diwethaf. Mae angen i hyn nodi unrhyw gerrig milltir sydd heb eu cwblhau yn ystod y cyfnod diwethaf ond sydd heb gael eu cadarnhau. Dylid cynnwys crynodeb o unrhyw gamau gweithredu sydd wedi'u nodi eisoes gan y Rheolwr Prosiect i fynd i'r afael â diffygion. Dylid bod eisoes wedi cytuno ar y rhain ar lafar gyda'r Uwch-berchennog Cyfrifol.
8) Rhagolwg ar gyfer y cyfnod nesaf. Dylai hyn nodi'r cerrig milltir a'r allbynnau hynny sydd i'w cwblhau yn y cyfnod hyd at yr Adroddiad Prif Bwyntiau nesaf.
9) Statws ariannol. Dylai hyn gynnwys crynodeb o'r gwariant gwirioneddol yn erbyn cyfanswm y gyllideb flynyddol a'r gyllideb a gynllunnir ar gyfer y cyfnod dan sylw yn yr adroddiad.
